எதைச் சொல்லக் கூடாதோ, அதைச் சொல்லிவிட்டார் கான். முஷாஹிதின் முகத்தைப் பார்த்தாலே அது தெரிந்தது. பாகிஸ்தானிடம் அணு ஆயுதம் இருக்கிறது என்பதைக் குறிப்பால் உணர்த்தினால் போதுமானது என்று அவரிடம் சொல்லப்பட்டிருக்க வேண்டும். ஆனால், தனக்கு விதிக்கப்பட்டிருந்த எல்லையைத் தாண்டி அவர் சொல்லிவிட்டார். என் வேலை முடிந்தது. பாகிஸ்தான் தான் அணுகுண்டைச் செய்ததா என அறிய விரும்பினேன் நான். அதை உறுதி செய்தார் கான். இப்போது தான் ஏதோ அதிகாரத்தில் இருப்பது போல பேசத் துவக்கினார் கான். “கிழக்கு பாகிஸ்தான் விவகாரத்தில் செய்ததுபோல எங்களை முட்டுச் சந்தில் தள்ளினால் நாங்கள் அணுகுண்டைப் பயன்படுத்துவோம்” என்று எச்சரித்தார் கான். வழக்கமான யுத்தத்தில் பாகிஸ்தானுக்கு பின்னடைவு ஏற்பட்டால், அணுகுண்டைப் பயன்படுத்தத் தயங்காது என்பதுதான் அவர் தெரிவிக்க விரும்பிய செய்தி. (பதினைந்து ஆண்டுகளுக்குப் பிறகு அதிபர் முஷர்ரஃபும் இதையே சொன்னார்.) அந்தச் சந்திப்பு வெறும் அரைமணி நேரமே நீடித்தது. ஆனால், தெரிய வேண்டிய எல்லாமே தெரிந்துவிட்டது.